Coronapandemien slog virksomheden Great Dane Airlines ud. Men det vil ikke mærkes synderligt hos de nordjyske flypassagerer, mener ekspert.

Kufferterne var checket ind og boardingkortet klar i hånden. Men kort før afgang modtog en flok flypassagerer i Billund beskeden: Great Dane Airlines er gået konkurs. De rejsende måtte derfor mandag vente et par timer i uvished, indtil de kunne flyve til Italien med et andet flyselskab. Og for de fleste passagerers vedkomne, vil situationen også løse sig, lyder vurderingen fra Jacob Pedersen, der er luftfartsanalytiker hos Sydbank. - På helt kort sigt så betyder det, at der er nogle, der skal ud og ombooke deres billetter, siger han. - Men det er formentlig nogle af de rejseselskaber, som Great Dane Airlines flyver for, som sørger for at finde andre fly til de nordjyske passagerer, hvoraf mange nok skal på efterårsferie inden længe. Vil ikke spille ind på priserne Det aalborgensiske flyselskab måtte se sig slået af corona-pandemien med et stort millionunderskud, og selskabets tre fly kommer ikke til at lette igen. - Great Dane Airlines har godt nok et nordjysk fodfæste, men størrelsesmæssigt vurderer jeg ikke, at det har pondus nok til at påvirke priserne på flybiletterne, siger Jacob Pedersen. - Man skal også huske, at der er rigtig mange andre flyselskaber, som også gerne vil flyve i og omkring Nordjylland, understreger han. Mange om buddet Desuden er udbuddet på grund af corona lige nu så stort, så hullet efter Great Dane Airlines formentlig hurtigt vil lukkes, lyder det: - Mit bedste bud er, at rigtig mange flyselskaber leder med lys og lygte efter efter steder, hvor der er passagerer, så de kan få brugt alle de fly, der har stået parkeret på jorden under corona, siger Jacob Pedersen. - Så jeg er ikke et sekund i tvivl om, at de behov, som blev opfyldt af Great Dane Airlines, vil blive opfyldt af andre flyselskaber.